题赵彦徵画
朱斌 (Yuan)
玉堂学士之孙子，文雅风流世无比。沤波亭上客阑时，戏写吴兴好山水。远山疑是弁山青，近山金盖与云平。两峰翠峙势如削，中有滉瀁双溪清。溪上村村桑柘绿，桥下修林覆茅屋。春风酒熟鸡豚肥，野老过从少拘束。迩来风尘十载馀，可怜乐土皆邱墟。只今独有苕溪上，有水有山如此图。吾生颇识山林趣，按图拟问田园计。何时长啸来山中，与君放旷人间世。